Félag skráð í eigu Björgólfs Thors Björgólfssonar skráði sig fyrir þremur milljónum evra í skuldafjárútboði flugfélagsins WOW air sem haldið var í haust , tæplega 500 milljónum króna . Rétt rúmlega helmingur þeirra fjármuna sem söfnuðust í skuldafjárútboðinu komu frá einstaklingum eða fyrirtækjum sem tengdust flugfélaginu eða Skúla Mogensen , forstjóra félagsins , persónulega eða vegna viðskiptahagsmuna . Þetta kemur fram í nýrri bók Stefáns Einars Stefánssonar , viðskiptaritstjóra Morgunblaðsins , sem kemur út í dag og fjallar um ris og fall flugfélagsins WOW air . Greint er frá efni bókarinnar á vef mbl.is . Skúli Mogensen reyndi hvað hann gat til að bjarga WOW frá gjaldþroti , án árangurs.vísir / vilhelm Þar segir meðal annars að félag í eigu Margrétar Ásgeirsdóttur , fyrrverandi eiginkonu Skúla hafi tekið þátt í útboðinu og lagt til 1,5 milljónir evra . Í bók Stefáns Einars kemur fram að flugvélaleigufyrirætkin Avolon og ALC hafi tekið þátt í útboðinu , sem og flugvélaframleiðandinn Airbus , félagið Reliqiuim sem er í eigu Björgólfs Thors og S9 ehf. , félag í eigu Margrétar . Sjálfur fjárfesti Skúli fyrir fimm milljónir evra , Avolon skráði sig fyrir fimm milljónum , ALC fyrir 2,5 milljónum en Airbus fjárfesti einnig fyrir sömu upphæð . Þá er Arion banki sagður hafa fjárfest fyrir 4,3 milljónir evra , félag Margrétar fyrir 1,5 milljónir evra og REA ehf , móðurfélag Airport Associates sem sá um að þjónusta WOW air á Keflavíkurflugvelli , fjárfesti fyrir eina milljón evra . WOW air notaði eingöngu Airbus vélar . Vísir / vilhelm Í bókinni kemur fram að bandaríska eignastýringafyrirtækið Eaton Vance hafi verið stærsti fjárfestirinn í útboðinu , þrír vogunarsjóður á vegum félagsins hafi keypt skuldabréf fyrir samtals tíu milljónir evra , eða fimmtung af heildarumfangi skuldabréfaútboðsins . Bókin , sem ber nafnið WOW - Ris og fall flugfélags , verður kynnt á hádegisfundi í Norræna húsinu í dag , þar sem höfundur fer yfir bókina auk þess sem að Jóhannes Þór Skúlason , framkvæmdastjóri Samtaka ferðaþjónustunnar , flytur erindi um flugfélagið og áhrif þess á íslenska ferðaþjónustu . Uppfært klukkan 10.00 : Upphaflega stóð í fréttinni að félag í eigu Björgólfs Thors hafi skráð sig fyrir 3,5 milljörðum evra . Samkvæmt upplýsingum frá Stefáni Einari , höfundi bókarinnar , benda gögn hans til þess að um þrjár milljónir evra hafi verið að ræða . Fréttinni hefur verið breytt í samræmi við það Þetta kemur fram í tilkynningu frá WOW Air vegna skuldafjárútboðs flugfélagsins .